
Gina Krog. Kanskje er hun 40–50 år gammel. Foto: Thora Locander / Nasjonalbiblioteket.




Innledning

Lederen

For ettertiden står Gina Krog frem som lederskikkelsen i den kvinnesaks­bevegelsen som vokste frem fra 1880-årene av. Hun ble født i 1847 og døde i 1916. Ved gravferden den 18. april 1916 var både stortingspresidenten, statsministeren, flere av regjeringens medlemmer og høyesterettsjustitiarius til stede. Statsminister Gunnar Knudsen og stiftamtmann Otto Blehr var marskalker da kisten ble båret ut av kirken. Hun var første norske kvinne som fikk begravelse på statens bekostning. Det skulle gå flere tiår før den neste. Gina Krogs posisjon var suveren. 

Min ambisjon er å forstå betingelsene for at Gina Krog kunne innta en så fremtredende stilling, både de personlige forutsetningene og de strukturelle betingelsene.1 Strukturene la hindringer for kvinners politiske handlinger, men i løpet av 1870-årene åpnet mulighetene seg for at de kunne overskride barrierer og ta plass i offentligheten. Kvinner kunne handle – innenfor visse rammer. Hindringene var ikke bare juridiske og økonomiske, det dreide seg også om forestillinger om hva som passet seg for en kvinne av hennes stand og stilling. Gina Krog greide åpenbart å passere som en aktverdig borgerlig kvinne, samtidig som hun fremsto som en radikal feministisk leder. Hvorfor ble nettopp hun en av pionerene? Biografien forsøker å fange møtet mellom individet og tiden, gripe individet i tiden. Derfor må vi også trenge nærmere inn i personen, ikke bare de handlingene hun utførte. Men det personlige skal vise seg å være vanskelig å få grep om. Fotografiene av henne har vi sett: høyreist og staselig, ja, vakker. Sporene hun etterlot seg i form av standpunkter og aksjoner, er også godt kjent. Derimot er hennes tanker og idéer mindre analysert. Som person står hun i et dunkelhetens skjær. Ambisjonen her er å forbinde Gina Krogs levde liv med hennes idéer og handlinger for slik å kunne forstå betingelsene for et omfattende kvinnepolitisk virke, men også for å komme nærmere personen Gina Krog. 

Mytene

Ved sin død ble hun hyllet som en ener. Olaug Løchen, som kjente Gina Krog fra den første kvinneorganiseringen, skrev om hennes «næsten frapperende» sikkerhet: «Alt hvad motstanderne kjørte op med, (…) aa nei, hvor hun fandt det taapelig og umulig i alle retninger.» «Få har eiet høiere sjælsadel», mente Løchen, som berømmet henne for elegant stil og åndfullhet, men som samtidig ønsket seg «litt mere tørhet og knaphet».2 

Anna Rogstad, som sto sammen med Gina Krog i første fase av kampen for kvinnestemmerett, men som senere kom på kant med henne, roste henne uten forbehold. Rogstad trakk frem den ranke skikkelsen og de radikale holdningene:

Hun var myndig og fornem, intelligent og smuk. Gina Krog var friluftsmenneske og sportskvinde. Naar hun gik nedover «Carl Johan» saa man efter hende. Rask, sund og frisk som hun var. Hun hadde besteget de høieste tinder i vort land, men hun hadde lykkeligvis andre maal, høiere maal. Gina Krog var radikal, helt og holdent, fribaaren og dristig. Derfor beundret jeg hende.3 

Gina Krog holdt idéene høyt, vi andre var mere jordnære, mente Rogstad. Mens vi vant frem til denne verdens goder, kjempet Gina Krog kun for andre, derfor elsker vi henne, skrev hun sjenerøst. Journalisten og forfatteren Helene Lassen beskrev Gina Krog som «prektig – nydelig – dronningaktig – fornem – reservert – stolt».4 Fredrikke Mørck utropte henne til høvdingen i den norske kvinnesaksbevegelsen.5 

I kvinnesaksbevegelsens historie blir hun tilskrevet en suveren og udiskutabel posisjon. Hos Aslaug Moksnes, som har skrevet om Norsk Kvinnesaksforening fra stiftelsen i 1884 til stemmerettsseieren i 1913, er Gina Krog den store heltinnen, den som sto fast på likestillingsprinsippet når andre fremhevet kvinners særlige egenskaper. Historikeren Elisabeth Lønnå fortsetter der Moksnes slapp, og er ukritisk i sin hyllest av Gina Krog som en samlende skikkelse som sto i spissen for kvinnesaken. Journalisten Magnhild Folkvord føyer seg pent inn i denne tradisjonen og presenterer en nesten uforbeholden hyllest av Gina Krog. Den rollen hun spilte, underkastes ingen kritisk analyse. Snarere bekrefter Folkvord historien slik hovedpersonen selv har anrettet den for oss.6

For Gina Krog bidro selv nennsomt til å skape mytene om seg selv. Sent i livet ga hun et par intervjuer, og hun etterlot seg en skissemessig minneopptegnelse. Dette viser hvordan hun mytologiserte seg selv som barn: som et naturbarn som likte seg best alene, en frihetssøker som talte med naturen og med Gud, en individualist. Dessuten skrev hun flittig kvinnesakens historie med seg selv i en fremskutt posisjon, ikke minst i tidsskriftet Nylænde, som hun var redaktør for. Slik kom hun til å prege ettertidens oppfatninger. Gina Krog tok regien, og senere historikere har villig reprodusert hennes versjoner både av bevegelsen og hennes rolle i den. Det er på tide å trenge bak mytene. 

Det fremkom riktignok et mer nyansert bilde allerede i samtiden. I sin bok fra 1937 om den norske kvinnebevegelsens historie skrev Anna Caspari Agerholt kritisk at i yngre dager «hadde Gina Krogs ‘frapperende sikkerhet’ ennå ikke utviklet seg til den selvopptatthet som til en viss grad skjemte hennes opptreden da hun stod på maktens tinde, og som til og med skulle ha fordunklet hennes evne til å lede en diskusjon». Agerholt utropte henne like fullt til kvinnebevegelsens første store fører; hun var «en fullt moden kvinne rustet med gode kunnskaper og mye lesning» da hun tok ledelsen midt i 1880-årene. Som mange andre trakk hun også frem Gina Krogs utseende og fremtoning; hun mente at «(h)ennes vakre og myndige utseende hjalp henne også i kampen». Hun var «(s)unn og kraftig, fysisk og sjelelig, med rike interesser og åpent sinn».7 

Ved markeringen av 100-årsjubileet for Gina Krogs fødsel i 1947 skrev Karen Grude Koht, som kjente Gina fra Norske Kvinners Nasjonalråd, at hun ikke alltid var «så grei å ha til motmann». Det var «kjenslestyrken som bar orda hennar fram, og ho kunde sume tider ha vanskeleg for å sjå saka frå motparten si stode».8 Mathilde Schjøtt – som møtte Gina i den første spede kvinne­saksorganiseringen – beskrev i 1880-årene trykket av hennes overlegne dyktighet; hun ble oppfattet som «et alvorligt, forstandigt menneske, lidt bitter».9 Helene Lassen antydet også en bitterhet, og hun mente at de som bare hadde kjent Gina Krog i hennes siste år, kanskje ikke visste «hvor straalende humørfyldt hun kunde være, naar hun riktig var i sit ess».10 Gina Krog kunne altså bli oppfattet som bitter og dessuten som lunefull og humørsyk, selvopptatt og arrogant. 

Historikeren Wilhelm Keilhau, som var beryktet for sine personkarakteristikker, var ikke nådig i sin beskrivelse av Gina Krog: «Selvironi lå ikke for henne. I det hele tatt hadde hun ikke lett for å forstå det dobbeltbundete, det tveeggede eller selvspaltende. Hennes intelligens var klar, men enstrenget.» Derfor kunne hun også holde ut å arbeide for samme sak år ut og år inn, mente Keilhau: «Anfektelser hadde hun neppe mange av. Innvendingene mot bevegelsen kjente hun sikkert ikke som tvil, bare som argumenter motparten kom med.» I debatten kunne hun virke upersonlig og nedlatende, uten aktelse for andres meninger; «hun var tolerant av prinsipp, men ikke i sitt hjerte». Av natur var hun herskerinne, skrev Keilhau.11 Et par tiår etter hennes død foretok han altså hva man må kalle et karakterdrap på Gina Krog. 

Dette gir et utgangspunkt for å søke å tegne bildet av Gina Krog med flere nyanser. Det er lett å la seg imponere. Hun utrettet mye og var utvilsomt dyktig og kunnskapsrik. Hun opptrådte autoritativt og selvsikkert. Men så var det altså også noe annet, noe som forstyrret og skapte ubehag. Gina Krog sto i mange kontroverser. Ikke sjelden gikk hun til verbal konfrontasjon – med så vel kvinner som menn. Hun mistet styreposisjoner og ble forsøkt avsatt som redaktør i Nylænde. Stemmerettskampen førte til krasse oppgjør og organisasjons­splittelse. Under hennes ledelse var det stor uro i Norske Kvinners Nasjonalråd. Konfliktene viser vei til kunnskap om hvem Gina Krog var, til hvem som var hennes motstandere, venner og allierte. Var det noen som sto last og brast med henne i skiftende tider, eller sto hun alene? Var hun en frihetssøkende individualist, slik hun tegnet bildet av seg selv? 

Gina Krog erklærte seg på sine eldre dager som «født kvindesagskvinde».12 Det står i kontrast til at hun i et brev til Camilla Collett høsten 1884 beklaget at hun først i nyere tid hadde forstått at forfatterinnens budskap i 1870-årene angikk henne, at «stemmen over murene» også talte «direkte og manende til mig selv personlig».13 Gina Krog var ikke så tidlig ute. Hun var 33 år da hun tok bladet fra munnen i 1880, etter at Camilla Collett, Aasta Hansteen og enkelte andre hadde stått frem offentlig. Det kan se ut til at Gina nølte med å tre frem, noe den samtidige beretningen i brevet til Collett kan bekrefte. Selv sa hun at det var «for vældig det jeg vilde», som en forklaring på at det tok sin tid før hun trådte frem. 

Barneportrett av Gina Krog, utført av maleren Mathias Stoltenberg, en yndet portrettmaler for den norske embetsstanden. Norsk portrettarkiv, Riksantikvaren.



En ny kvinnelighet 

Historien om Gina Krog er også beretningen om fremveksten av en ny kvinnelighet. «Fortellingen om Norge mellem 1840 og 1875 – den handler om et folk som ble underkastet forvandlingens lov», skrev Wilhelm Keilhau i 1931.14 En statisk, standsdelt og kjønnsdelt livsverden slo sprekker. Den nye borgerligheten, den liberale individualismen, venstrebevegelsens oppmarsj og generasjonsopprøret preget 1870-årene. Dette utgjorde en forutsetning for at Gina Krog kunne tre frem på den offentlige scenen. 

Hun var født inn i embetsstanden og vokste opp med vissheten om å tilhøre en sosial og kulturell elite, et «aristokrati», som hun selv formulerte det.15 Hun vokste opp med, og inn i, venstreopposisjonen i Kristiania. Nye muligheter åpnet seg i bruddet med den gamle embetsmannsstaten og oppgjøret med gamle normer. En økende individualisering og demokratisering, mer høylytte krav om politiske rettigheter, slo også ned i kvinnene. Gina Krog viser hvordan en evnerik og kunnskapssøkende ung pike kunne benytte seg av de nye mulighetene. Gjennom skolegang og selvstudier i 1870-årene forberedte hun seg for å handle i 1880-årene. Hun tilegnet seg kunnskaper og lærte fremmede språk, hun orienterte seg om kvinnefrigjøringen i andre land. Hun skulle komme til å demonstrere hva en økende individualisering kunne bety for kvinner. Hun tok kampen for at de nye demokratiske rettighetene skulle gjelde også for dem. Hun foretok et oppgjør med ekteskapstvangen og utfordret med det en av samfunnets grunnleggende institusjoner. 

Samtidig viser Gina Krog oss hvor grensen gikk. Hun var radikal, men holdt seg innenfor hva som var allment akseptert for en kvinne. Hun la åpenbart vekt på å opptre med verdighet, noe nekrologene som ble skrevet da hun døde, la vekt på. Karen Grude Koht, som var en generasjon yngre, beskrev hennes utseende og fremtreden med ord som «ei vyrdeleg, overlag vakker dame», «majestetisk», det var «noko utifrå høgbore og fornemt» over henne. Gina Krog var «(f)ornem, høgreist, kultivert» og pekte seg ut på de utenlandske kongressene når hun representerte Norge, skrev Grude Koht.16 Mathilde Schjøtt slo fast at hun var «fuldstændig lady-like og stilfærdig, tilbage­holdende av væsen».17 Helene Lassen trakk frem hennes «nydelige, statelige skikkelse, som igrunden blev vakrere og vakrere med aarene».18 Wilhelm Keilhau bekreftet dette bildet: «Hun var en vakker, statelig dame med rolige trekk og selvbevisst optreden; der var en viss fornem fjernhet i hennes vesen, noe kjølig avmålt, noe i høi grad offisielt.» Hun var myndig, og på en «ypperlig måde» forsto hun å lede en forsamling, hun behersket engelsk og var «et født kongressmenneske». Man kunne nesten ikke unngå ordet «representativ» om henne, skrev han. Som også mente at hun – takket være «alle sine avvæpnende ytre egenskaper» – unnslapp latterliggjøring, slik mange kvinnesakskvinner ble utsatt for.19

I enhver tid og kulturell kontekst er det et gitt repertoar for hvordan kvinner kan fremtre, for hvordan de kan handle, og hvilke tanker de kan uttrykke. I 1880-årene ble repertoaret større, men det var like fullt grenser. I tiåret før hadde Aasta Hansteen måttet tåle offentlig ydmykelse, hån og latterliggjøring for sin påståtte ukvinnelighet; hun ble oppfattet som eksentrisk, halvgal og mannevond.20 Gina Krog var klar over omkostningene ved å bryte grensene for hva som var akseptert kvinnelig fremtreden. I sin tale til Hansteen på 70-årsdagen i 1894 sa hun blant annet:

De – alene, isoleret, eiendommelig udpræget stod De, og De fik da ogsaa væltet over Dem al den raahed og dumhed, som laa ophobet og ventede paa en anledning, som den. Rimelig nok. For det var ikke smaating paa overfladen, De rørte ved (…). Vi kan forstaa, at Deres straf tilsidst blev landsforvisning (…).21

Gina Krog valgte annerledes. Hun avbalanserte radikal feminisme og autoritativ fremtreden med femininitet, borgerlig dannelse og personlig tilbakeholdenhet. I kontrast til Aasta Hansteen – men i likhet med Camilla Collett – la hun vekt på å føre seg «representativt». Hun holdt seg innenfor sin tids repertoar.22 Dermed unngikk hun en voldsom offentlig demonisering, som den som rammet Aasta Hansteen. Det kan være en nøkkel til å forstå den posisjonen Gina Krog fikk. 

Den første feministiske bevegelsen

Fortellingen om Gina Krog er en beretning om etableringen av den organiserte kvinnesaken i Norge. Hun kom med i Skuld, den første feministiske grupperingen, i 1883. Hun var med da Norsk Kvinnesaksforening ble stiftet året etter. Som den første tok hun offentlig til orde for stemmerett til kvinner på linje med menn, det skjedde i 1885. Snart ble det stiftet en egen forening for kvinne­stemme­rett, der bare kvinner kunne være medlem og med Gina Krog i spissen. I 1887 så tidsskriftet Nylænde dagens lys. Det ble kvinnesakens viktigste talerør og utkom hver 14. dag, med Gina som enerådig redaktør. I løpet av 1890-årene holdt hun mange foredrag og skrev artikler om sentrale tema i kvinnekampen. Gina Krog ble den fremste til å internasjonalisere norsk kvinnesaksbevegelse, et arbeid hun påbegynte før hun selv debuterte på den internasjonale scenen i 1899. Dermed var det også selvsagt at hun måtte lede Norske Kvinners Nasjonalråd, en avdeling av International Council of Women. Hennes aktivitet og standpunkter blir en viktig kilde til kvinnesaksbevegelsens tidlige historie i vårt land. 

Gina Krog var en sentral aktør ved alle viktige begivenheter i den nye bevegelsen. Til fulle tok hun i bruk nyvunne ytringsmuligheter; i skrift og tale overvant hun den tausheten kvinner tradisjonelt var pålagt. Hun appellerte og argumenterte. Dermed blir hun en kilde ikke bare til hendelsene, til milepæler, seire og nederlag, hun blir også viktig for å forstå tenkningen. 

Med Amtmandens Døttre i 1855 satte Camilla Collett (1813–1895) ord på kvinners rett til eget følelsesliv. Senere ble hun en markant forkjemper for kvinnesaken. Her er hun avbildet i 1860/1861. Foto: ukjent / reprofoto Ludvig Grundtvig / Nasjonalbiblioteket.

Aasta Hansteen (1824–1908) tok offentlig til orde for kvinnesaken i 1870. Både hun og Camilla Collett skulle bli hyllet av Gina Krog. Foto: Halfdan Lunde / Nasjonalbiblioteket.



Noen hadde gått foran

Gina Krogs innsats for kvinnesaken var uten tvil formidabel. Men hun var ikke den første. En som gikk foran, var Camilla Collett med banebrytende litterære arbeider. Amtmandens Døttre. En fortælling. Første deel, som utkom i 1855, var den første realistiske romanen i norsk litteratur og satte ord på kvinners rett til eget følelsesliv og utfoldelse.23 I 1870-årene ga Collett sterk støtte til kvinnesaken, blant annet i de mer polemiske Fra de Stummes Leir og Mod Strømmen. I 1874 tok hun initiativ til en Læseforening for Kvinder etter dansk mønster. Hun ble anerkjent som en viktig inspirator; da Camilla Collett fylte 80 år i 1893, hedret kvinnesakskvinnene henne med en storslått fest. Ved avdukingen av monumentet over henne i 1911 var det Gina Krog som talte. 

Aasta Hansteen var en annen foregangskvinne. I 1870 ble hun provosert til offentlig engasjement for kvinnesaken og tok kraftig til motmæle mot påstander om at underdanighet og ydmykhet var kvinnens sanne og virkelige natur fra skapelsen av og til alle tider. Det innledet en livslang kamp for å fremme en alternativ teologisk tenkning om den kvinnelige natur, der skapelse, fall og frelse sto sentralt.24 Mens Hansteen var i eksil i Amerika, organiserte kvinnesakskvinnene seg her hjemme. Da hun vendte tilbake i 1890, engasjerte hun seg og ble etter hvert belønnet med æresmedlemskap i Landskvinnestemmerettsforeningen. Også hun ble feiret av kvinnesakskvinnene på 80-årsdagen, i 1904. 

Både Camilla Collett og Aasta Hansteen ble hyllet som «formødre». Ikke minst av Gina Krog. Men det var ikke de som bygget organisasjonene og organiserte det politiske arbeidet. 

Ikke den eneste

Gina Krog var heller ikke den eneste da hun trådte ut i offentligheten for kvinnenes sak tidlig i 1880-årene. Vilhelmine Ullmann var der allerede, hun var kusine av Aasta Hansteen og nær bekjent av Camilla Collett. Hun skrev tidlig offentlig, riktignok under psevdonymet «M.D.» (Mina Dunker), og tok aktivt del i bevegelsen og ble en markant skribent i Nylænde. Der var også studentene og en håndfull andre ukonvensjonelle kvinner, som Gina traff i diskusjons­klubben Skuld. En av dem var Mathilde Schjøtt, som tidlig markerte seg i forbindelse med utgivelsen av John Stuart Mills bok Kvindernes Underkuelse omkring 1870. Hun skrev senere om litteratur og formulerte samfunnskritikk i kretsen rundt venstresidens Nyt Tidsskrift. Der var Laura Rømcke, som var med på stiftelsen av Norsk Kvinnesaksforening i 1884, og som samme år var første kvinne på Studentersamfundets talerstol sammen med Gina Krog. Snart kom Anna Rogstad, som stilte seg i spissen for lærerinnenes organisering, og som var en drivende kraft bak Kvinnestemmerettsforeningen sammen med Gina. Randi Blehr, som også var rekruttert inn i Skuld, og som senere ble leder i Kvinnesaksforeningen, var en annen. Det var flere andre. 

De to som nok kom nærmest til å utfordre Gina Krogs posisjon som kvinnesakens ubestridte leder, var antakelig Ragna Nielsen og Fredrikke Marie Qvam. Den første var, som Gina Krog, uten mann og barn. Hun giftet seg, men ble tidlig skilt og viet seg til kvinnesaken ved siden av arbeidet i skolen. Nielsen var ikke med i den radikale fortroppen Skuld, men kom snart med i Kvinnesaksforeningen, hvor hun var leder i to perioder. Dessuten var hun aktiv i Kvinnestemmerettsforeningen og en viktig skribent og foredragsholder. Fremfor alt var hun en markert skoleleder med fellesundervisning av gutter og piker som sin hjertesak. Ragna Nielsen var Gina Krogs samarbeidspartner, men også konkurrent og etter hvert motstander. Ragna Nielsen utfordret Gina Krogs lederskap, men mistet etter hvert oppslutning og anseelse. 

Fredrikke Marie Qvam var en stor strateg og en drivende organisasjonsbygger, med sterke politiske forbindelser gjennom ekteskapet med venstrepolitikeren Ole Anton Qvam. Hun tok ledelsen i flere foreninger: Kvinnesaksforeningen, Norske Kvinners Sanitetsforening og senere Landskvinnestemmerettsforeningen. Også hun hadde sine feider med Gina Krog, selv om de nok var enige om de store linjene. Fredrikke Qvams store styrke var at hun kjente landet godt og nådde bredt ut. Ikke minst var hun god til å administrere, noe Gina Krog ikke var.25 De to konkurrerte om posisjoner, først og fremst internasjonalt, men utfylte også hverandre. 

Dunkelhetens slør

Vi vet mye om hennes meninger og offentlige fremtreden, hun opptrådte tydelig, modig og kompromissløst. Hun var radikal, ikke minst gjennom å reise spørsmål ved etablerte sannheter og konvensjoner om kjønn. Hun utformet tidlig et omfattende kvinnepolitisk program, som den første i landet. Privatlivet er det imidlertid ikke like enkelt å få grep om. Gina Krog fortoner seg for ettertiden som privat, tilbaketrukket og utilnærmelig. Også for oss fremstår hun med «en fornem fjernhet», som representativ og offisiell. De personlige beretningene er nennsomt utformet; det er den sterke individualismen og selvsikkerheten, nærheten til naturen og alenegangen hun vil berette om. Og den sterke kvinnepolitiske overbevisningen. 

Gina Krogs liv tar form som oppbygningen av en tradisjonell roman: hjem – hjemløs – hjem. Lenge har hun et godt etablert og dannet hjem med en mann, i bofellesskap med den eldre broren Fredrik Arentz Krog. Da han inngår ekteskap, er Gina 40 år og blir «hjemløs». Sent i livet forenes hun med broren, etter at han har blitt enkemann. Gina Krog kommer «hjem». 


Aktørorientert historie

Jeg har levd med Gina Krog i mange år. Kanskje helt siden jeg skrev hovedfagsoppgave i historie i 1970-årene om kontrollen av prostituerte kvinner i siste halvdel av 1800-tallet. Hun var en aktør i den offentlige debatten i 1880- og 1890-årene. Siden da var hun i randsonen av min forskning om historiske undersøkelser av kjønnsideologi, om hvordan kjønn og kvinnelighet har fungert strategisk for å fremme kvinners interesser, og om politisk og juridisk regulering av kjønnsforholdet. 

Da jeg bestemte meg for å skrive biografien om Gina Krog, var ett motiv å komme nærmere inn på henne som person. Hun var en ruvende skikkelse i 1880-årenes kvinnesaksbevegelse, men sto i et dunkelt lys. Gina Krog inntar en sentral plass i den snart 150-årige norske feministiske historien, men vi vet lite om henne. I forbausende liten grad har hun vært gjenstand for forskning. Jeg var drevet av et ønske om å forstå, men også avsløre, denne litt mystiske skikkelsen. Det er mitt «etiske standpunkt», for å knytte an til den danske historikeren Birgitte Possing, som har gjort den historiske biografien til sin spesialitet. Jeg ville komme nærmere denne suverene og majestetiske, men også tilbakeholdte skikkelsen.26 

Ettermælet har gitt Gina Krog status som kvinnesaksbevegelsens høvding, en status hun selv var med på å forme. Slik fremstår hun i bøkene om Norsk Kvinnesaksforenings historie, av henholdsvis Aslaug Moksnes og Elisabeth Lønnå, og i en rekke andre fremstillinger av den norske kvinnebevegelsens historie. Slik tegnes hun også i den eneste omfattende boken om Gina Krog så langt, av journalisten Magnhild Folkvord. Den gir god oversikt over hennes mange aktiviteter, dels bygget på allerede kjent stoff, dels ved bruk nye kilder, først og fremst aviser.

Min interesse for Gina Krog er et resultat av at jeg tillegger aktørene betydning i den historiske utviklingen. Min forskning har overbevist meg om at strukturene ikke determinerer individenes aktivitet; strukturer legger rammer og bremser endring, men gjør det også mulig å tøye grenser, utfordre normer, å bevege og forandre. Gina Krog gir en illustrasjon på hvordan et kvinnelig individ tilpasset seg, men også opponerte mot, de kulturelle normene. Hun var hva man kan kalle «en stor personlighet», en «historisk personlighet» i den første feministiske bevegelsen.27 Å defineres som «stor» er likevel ikke en forutsetning for å forsvare biografiens verdi som bidrag til historisk kunnskap, etter min mening. Også fortellingen om et «vanlig» menneske, en som ikke hadde en offentlig posisjon, kan gi oss verdifull kunnskap om enkeltmenneskets håndtering av sosiale, økonomiske og kulturelle betingelser i sin tid og dermed om tiden det levde i.28 Å skrive biografi er også å skrive historie.29

Gina Krog ble portrettert av Asta Nørregaard i 1898. Hun var en meget ettertraktet portrettmaler for borgerskapet. Kunsthistorikeren Anne Wickstrøm skriver om Nørregaard at hennes portretter før århundreskiftet «er sikre, teknisk briljante og oftest meget gode i likhet og psykologisk karakteristikk» (Wickstrøm 1983, s. 159). Kanskje er ikke karakteristikken treffende for dette portrettet? Det er ikke med i Nørregaards opprinnelige katalog, men føyet til senere (Nørregaard 1911). Norsk Kvinnesaksforenings eie / Wikimedia Commons.



Å forstå tiden med individet som prisme er også en drivkraft i mitt arbeid med Gina Krog. Hun viser vei til forutsetningene for feminismens fremvekst i vårt land. Gjennom henne kastes lyset på viktige feministiske manifestasjoner. Hun var sentral i opprøret mot tradisjonelle kjønnsnormer og i utformingen av en ny, mer moderne måte å være kvinne på i tiårene rundt århundreskiftet 1900. Hennes biografi gir en inngang til å belyse kvinnespørsmålet i hele sin bredde: forsørgelse og ekteskap, sedelighet og moral, demokratiske rettigheter og stemmerett, likestilling i utdanning og arbeidsliv. Med henne som omdreiningspunkt kommer vi rett inn i tidens store tema: utviklingen mot et moderne industrisamfunn, arbeidsdelingen mellom kjønnene, det demografiske skiftet kjennetegnet av synkende fødselstall. Reproduksjonen ble politisert. Avveining mellom individets og fellesskapets interesser ble sentralt, ikke minst grep det inn i kvinners liv. Individualisering var et viktig tema gjennom 1800-tallet, etter hvert også for den kvinnelige delen av befolkningen. Kvinnesaksbevegelsen, med Gina Krog som en sentral aktør, reiste krav om individuelle rettigheter til kvinner. 

Min ambisjon er å vise hvordan Gina Krog påvirket og ble påvirket. Jeg vil belyse det dynamiske forholdet mellom individet og samfunnet, der Gina ble både kulturbærer og kulturbryter. Slik Christina Carlsson Wetterberg gjør i biografien om Frida Stéenhoff, en svensk Katti Anker Møller, der hun viser hvordan en intellektuell kvinne ble skapt på grunn av, og på tross av, det samfunnet hun levde i.30 Det kan defineres som en «liv-verk-tid-biografi»; den biograferte settes inn i en større kontekst, og forholdet mellom hovedpersonen og samfunnet står i fokus. Når jeg i tillegg har en målsetting om å komme bak myten om Gina Krog, går det i retning av en «fortolkende biografi», med vekt på å avdekke konvensjoner, avsløre nye sannheter, avmytologisere og analysere.31 

Ofte har biografien stor oppmerksomhet på protagonistens motiver og drivkrefter. I arbeidet med Gina Krog er jeg mer opptatt av hva hun gjorde, enn av hvorfor. Det siste kan fort føre til spekulativ psykologisering, uten belegg i kilder, ikke minst når hovedpersonen selv etterlot seg så lite materiale som kan kaste lys over personlige motiver. Men selv om jeg ikke jakter på Gina Krogs psykologi, er jeg likevel opptatt av å forstå hvordan erfaringer og livsbetingelser preget hennes handlinger og holdninger. 

Gina Krogs konkrete handlinger har vært godt kjent. Derimot er hennes tankegods ikke grundig undersøkt. De mange store artiklene og foredragene har ikke tidligere blitt systematisk analysert. En nærmere undersøkelse av det ideologiske budskapet er en forutsetning for å komme under overflaten og bak myten om Gina Krog og vies derfor stor oppmerksomhet i mitt arbeid. Det nyanserer og fyller ut bildet av henne. Og det er her vi kommer på sporet av Gina Krogs største innsats for kvinnesaken.

Slik jeg ser det, er Gina Krogs viktigste bidrag til kvinners individualisering det ideologiske budskapet og bruddet med samtidens dominerende forståelse av kvinnelighet. Selv erklærte hun «det indre arbeidet» som sitt viktigste: å vekke kvinner til bevissthet, mane til opprør mot undertrykking, styrke selvfølelse og selvstendighet. Hun utformet et «menneskelighetens evangelium», bygget på oppgjør med en teologisk fundert underdanighetslære og kvinners rolle i et åndelig kultiveringsarbeid til beste for hele samfunnet. Det er som modig og ukonvensjonell kvinnepolitisk tenker dagens kvinner har mest å takke Gina Krog for. 

En grunn til at ingen tidligere har gitt seg i kast med Gina Krogs biografi, kan være at hun etterlot seg et så mangelfullt privat kildemateriale.32 Arkivet i Nasjonalbiblioteket inneholder lite av privat karakter og så å si ingenting fra de første 50 årene av livet. Det kan bety at hun selv, eller etterkommerne, bevisst har unndratt noe fra offentlighetens lys.33 Hun var selv tilsynelatende tilbakeholden omkring egen person. Det er få intervjuer; det mest omfattende i 1912, da Gina var 65 år gammel. Dessuten skrev hun utkast til en minneopptegnelse. De bebudede memoarene ble det trolig ingenting av. De få selvpresentasjonene er likevel viktige for å tegne et bilde av henne. 

Også mange andre kilder er lest fordi de forteller noe om personen Gina Krog. I et privat brev til Camilla Collett i 1884 viser hun frem en mer personlig side, og det gjør hun også i et par korte hilsener til niesen Inger. Hennes reiseberetninger og rapporter fra konferanser var gjerne svært subjektive, de ga uttrykk for følelser og stemninger. De store artiklene om Aasta Hansteen og Camilla Collett kaster også lys over forfatteren, ikke minst gjelder det minneartikkelen over Hansteen i 1912. Nok en kilde inn til Gina Krogs person er hennes bidrag til å skrive kvinnesaksbevegelsens historie. Hun behandlet ulike temaer og ga sin versjon av utviklingen – og av sin egen rolle. 

En liten håndfull brev til Gina Krog fra nære venner og familie som er bevart, er analysert også som kilder til å forstå vår hovedperson, ikke bare avsenderen og dennes forhold til mottakeren. De viktigste er ett brev fra broren Fredrik Krog, ett fra svigerinnen Cecilie Thoresen Krog, ett fra venninnen Agnes Lie og noen postkort fra en anonym beundrer. 

Det mest omfangsrike kildematerialet som sier noe om personen Gina Krog, er andres omtaler av henne. Nekrologer og minneartikler skrevet i ettertid følger bestemte konvensjoner og er beregnet på offentligheten. De vil naturlig nok legge størst vekt på positive trekk, selv om flere også antyder svakheter. Mer utilslørt er omtalene som finnes i private brev, og dette utgjør hovedtyngden av materialet. Jeg har i noen grad hatt nytte av Fredrikke Marie Qvams arkiv, men først og fremst av Anna Bugge Wicksells brevsamling ved Universitetsbiblioteket i Lund. I brev fra svigerinnen Cecilie Thoresen Krog, samt fra vennen og medarbeideren Fredrikke Mørck, blir Gina Krog hyppig omtalt, ofte i sterkt kritiske ordelag. Alt tilgjengelig materiale som kan kaste lys over hovedpersonen, er tatt i bruk. Jeg ser det ikke som en plikt å forsvare min protagonist og har derfor ikke underslått kilder som stiller henne i et mindre heldig lys.34 Brevmaterialet reiser likevel etiske problemer: Kun den ene parten kommer til orde; verken svarene fra Anna Bugge Wicksell eller Gina Krogs egen stemme er til stede. Om det ikke er min oppgave å forsvare, så er det mitt ansvar å forsøke å forstå. Negative personkarakteristikker skal tolkes i sin kontekst. De fremkom i situasjoner preget av konflikt, som det var mye av rundt Gina Krog. Kontrovers var en viktig del av hennes liv og virke. 

Jeg har også bestrebet meg på å kartlegge de materielle forholdene Gina Krog levde under. Heller ikke det er gjort tidligere. Boligsituasjon og økonomi er relevant for å forstå forutsetningene for hennes virke. Det er også familiesituasjonen. Tradisjonelle historiske kilder som folketellinger, kirkebøker, adressebøker og ligningsprotokoller forteller om materielle og familiære betingelser. Historiker Merete Sønsteruds fine arbeid om Gina Krogs barneår på Karmøy har vært til stor nytte i denne sammenhengen.

Den viktigste kilden for analyse av Gina Krogs tanker og idéer er Nylænde. Tidsskriftet var det viktigste organet for kvinnesaken og kom ut under hennes redaksjon hver 14. dag, fra 1887 og livet ut. Her publiserte hun større foredrag og artikler, debattinnlegg, bokomtaler, reiseberetninger og konferanserapporter, kortere og lengre redegjørelser for aktuelle saker. Tidsskriftet er også en kilde til å se hvordan redaktøren utøvet sin makt. I særdeleshet er Nylænde en viktig kilde til å tegne Gina Krogs ideologiske budskap og analysere det «indre arbeidet» som hun selv la så stor vekt på. I bruken av Nylænde har jeg hatt uvurderlig hjelp av Anne Brit Lindsøes hovedoppgave i nordisk fra 1981. Den gir en analyse av tidsskriftet, men enda viktigere i denne sammenheng inneholder den en systematisk tematisk registrering av alt innhold samt et forfatterregister.

Barndommens øyer 1847–1855 

Gina Krog ble født på Flakstad, en øy langt vest i Lofoten, i 1847. Hun kom til verden den 20. juni da solen sto høyt på himmelen: «Der utimot Værøy og Røst, (…) var det jeg saa lyset, meget lys, sommersolhverv der nord.»35 Foreldrene var Ingeborg Anna Dass Brinchmann, født i Trondhjem i 1813, og Jørgen Sverdrup Krog, født i Skudenes i 1805. I august 1848, da den lille jenta var vel ett år og sommeren var på hell, forlot moren Anna og de tre barna hennes, Valentine Fredrikke, Fredrik og Gina, Flakstad sammen med to tjenestepiker. 

Gina Krogs far hadde tiltrådt embetet som sogneprest i Flakstad og Moskenes i 1841 og kommet nordover sammen med sin hustru. De kom fra Karmøy i Rogaland, der begge hadde slekt. Det var langt fra Karmøy til Flakstad, men det var her Jørgen Krog fikk sitt sogneprestembete. Flakstad var et av de fete kallene, og prestegården var en av de større gårdene i Nord-Norge.36 

Gården de kom til, var i dårlig forfatning. Det var prestens ansvar å holde bygningene ved like, og Jørgen Krog gikk straks i gang med planer for en ny prestegård. Også driften av gårdsbruket var prestens oppgave; det ble bygget nytt fjøs og opparbeidet en stor besetning, dyrket poteter og bygg. Folketellingen for 1845 registrerte 5 hester, 38 storfe og 101 får på gården, foruten 1 geit og 4 svin, noe som illustrerer de gode forholdene for fedrift i denne delen av Lofoten.37 Gården og husholdet krevde mye arbeidskraft. Foruten presten og hans kone bodde flere drenger og tjenestejenter fast i prestegården, og i tillegg kom husmennenes pliktarbeid. Gina kom til verden i det pulserende livet som utspilte seg på en prestegård. 

Husholdningen var stor og basert på råvarer som i stor grad må ha blitt produsert og bearbeidet på gården. Hanna Winsnes har gitt detaljerte beskrivelser av huslivet i et naturalhushold i embetsstanden. Hennes Lærebog i de Forskellige Grene af Husholdningen utkom nettopp i 1845, det året Jørgen, Anna og to barn kunne flytte inn i den nye prestegården på Flakstad. Selv om betingelsene var ulike for disse to kvinnene – Hanna Winsnes styrte husholdet på prestegården i Vang på frodige Hedmarken – var mye av arbeidet likt. Det var Anna Krogs ansvar at det ble bakt, brygget og slaktet, støpt lys, kokt såpe og ystet ost. Dette var sesongarbeid, i tillegg kom alt arbeidet med renhold og matlaging for å drive en stor husholdning i det daglige. Om somrene var det enda flere munner å mette, da kom det besøkende til prestegårdene rundt omkring i landet. Selskapelighet og reisevirksomhet var viktig for å bygge fellesskapet innad i embetsstanden. Den unge prestedatteren Elise Aars beretter om travle somre på prestegården i Lom i Gudbrandsdalen, der det kunne være 40 mennesker med smått og stort.38 Kanskje var det færre som kom så langt nord som til Lofoten, men også her var det ganske sikkert besøkende i den lyse årstiden. 

Gina Krogs far kom til Flakstad og Moskenes som sogneprest i 1841. Hun tilbrakte det første leveåret på prestegården ved foten av fjellet. Flakstad kirke i dag er den samme som den gang. Foto: John Roald Pettersen.



Sognepresten hadde også ansvaret for sognebarnas undervisning. Han skulle sørge for at konfirmanter og skoleelever fikk god opplæring. Jørgen Krog satset på skolen og ansatte sognets første seminarutdannede lærer og kirkesanger. Sognepresten omtales som en mann «vennlig og mild av natur» som tok aktivt del i livet i Flakstad. Han engasjerte seg i formannskapets arbeid og var en tid også ordfører.39 

Jørgen Krog var en av de vel 300 sogneprestene som var i funksjon i 1845. Han var representant for det nye presteskapet som var utdannet i Norge. I motsetning til faren, Fredrik Arentz Krog, som hadde studert i København, var han ikke opplært som rasjonalist, «folkelærer», med mange andre oppgaver enn å fremme religiøst liv. Den norske teologiutdannelsen gjorde front mot rasjonalismen og var sterkere knyttet til grundtvigianismen, som så det som prestens oppgave å fremme et levende, personlig kristenliv.40 De religiøse oppgavene kom i forgrunnen, selv om også gårdsdrift og skole skulle skjøttes. 

Et hjem uten far

Gina Krog ble født inn i embetsstanden. Men utgangspunktet var likevel ikke det aller beste. På nyåret 1847 døde faren i lungebetennelse i Flakstad prestegård. Han var 41 år gammel og etterlot seg hustruen Anna, barna Valentine Fredrikke på 5 år og Fredrik på vel 2 år. Enken var gravid, og knappe fem måneder etter mannens død ble Gina født. 

Gina kom til verden den 20. juni, og den 25. juli fikk hun døpenavnet Jørgine Anna Sverdrup i Flakstad kirke. Faddere var distriktslege Torgersen og frue, sogneprest Gløersen og frue samt jomfru Daae.41 De var representanter fra embets- og borgerstanden. Gløersen var prest på Værøy, han ble budsendt da Jørgen Krog ble syk, og bodde i prestegården på Flakstad de siste ukene Krog levde.42

Anna Krog var 33 år. Hun kunngjorde ektemannens død i Morgenbladet med disse hengivne ordene:

At det var Guds faderlige Villie, den 30te f.m at kalde fra mig min dyrebare, trofaste Mand Jørgen Sverdrup Krog, Sognepræst til Flakstad og Moskenæs, i hans Alders 42de og vort Ægteskabs 7de Aar, blev det min tunge Lod herved at bringe til Slæktningers og venners Kundskab. Under sin sygdom, der naade henved 7 uger, var han saa elskelig som alltid, stærk i Tro og Hengivenhed, og fuld af kjærlig Omsorg for Sine. Af vore 3 Børn har 1 modtaget ham i Saligheden. 

Flakstad Præstegaard, den 11te Febr Anna Krog født Brinchman43

Det var ikke første gang hun møtte sorgen. Høsten 1843 hadde ekteparet mistet en sønn.44 På mindre enn seks år hadde Anna flyttet fra hjemstedet Karmøy og slått rot langt fra slekt og venner, hun hadde tålt dårlige boforhold før hun etablerte hushold i den nybygde prestegården, båret frem fire barn, mistet ett av dem og nå altså også sin mann. 

Presteenke

Hvordan kunne Anna sørge for seg og barna etter at familieforsørgeren falt fra? Det var slutt på tiden da forsørgelsen ble sikret ved at presteenken giftet seg med den nye presten. Med økende vekt på kjærlighetsekteskapet ble enkegifte stadig mer problematisk, og det ble utviklet pensjonssystemer for embetsmenn og deres enker.45 Men den som overtok embetet, følte likevel et ansvar for enken. Da den nye sognepresten kom til Flakstad i september 1847, sørget han for at Anna fikk tilbakebetalt en del av det Jørgen hadde brukt av egne midler på prestegården. Han fikk også i stand en ordning der presteembetet bevilget en årlig tilleggspensjon, utover pensjonen fra staten. Som presteenke hadde Anna også krav på en del av embetsinntekten det første året etter mannens død, kalt «nådens år», og hun fikk leieinntektene fra en presteenkeseter.46 

Enker hadde generelt tre kilder til forsørgelse: økonomisk støtte fra familien, offentlig pensjon og fattigunderstøttelse. For Anna var det de to første som gjaldt. Den statlige enkepensjonen ble supplert med ytelser fra presteembetet. I tillegg kom familien til å tre støttende til, antakelig i første rekke Jørgens familie. Så selv om Anna ikke giftet seg med den nye sognepresten – som for øvrig var ugift – var hun trolig ikke veldig dårlig stilt økonomisk. 

Anna Krog ble i Flakstad ut over «nådens år». I opptegnelsene fra Flakstad prestegjeld finnes to registrerte utflyttinger til Skudenes sommeren 1848: 2. august reiste de to unge kvinnene Anna Agate Johanne Christiansdatter på 17 år og Maren Johanne Johnsdatter på 24.47 Det tidfester Anna Krogs avreise; de to var i tjeneste hos familien Krog og flyttet med dem til Karmøy.48 Sannsynligvis reiste følget med et av postdampskipene deler av strekningen.49 I sine minneopptegnelser skrev Gina Krog at hun var ett år gammel da familien kom til Karmøy.50 

I Skudenes kom de til familie og kjente. Her hadde Ingeborg Anna Dass Brinchmann og Jørgen Sverdrup Krog giftet seg i 1839, og her ble Jørgen begravet en knapp måned etter at han døde, den 21. februar 1847.51 Trolig ble kisten sendt med båt langs kysten fra Lofoten til Karmøy. Før 1840 var det opprettet dampskipsruter langs kysten helt nord til Finnmark.52 

Dette var Skudenes: seilskuter som reiste verden rundt. Stedet vokste i Ginas barndom, og i 1855 besto flåten av mer enn 30 fartøyer. Bildet er fra 1880-årene. Foto: ukjent / Skudeneshavn Museum, Mælandsgården.



«Hjem» til Skudenes

Juridisk endret ikke Anna Krogs stilling seg da hun ble enke. Som gift kvinne hadde hun ikke vært myndig, og det ble hun heller ikke nå. Ikke før i 1863 ble enker fullmyndige. Hun kunne få bevilling til å sitte i uskiftet bo så lenge hun ikke giftet seg på ny. Økonomisk var situasjonen imidlertid usikker. Anna Krog måtte ta stilling til om hun skulle opprettholde et selvstendig hushold, med seg selv som overhode.53 Det var ikke selvsagt, og det ser heller ikke ut til at hun gjorde det i den tiden familien bodde i Skudenes. Anna og barna søkte seg til Jørgens familie, som hadde lange tradisjoner i Skudenes. 

Jørgen Krogs far og farfar hadde vært prester i en årrekke. I 1802 ble faren Fredrik Arentz Krog utnevnt til prest i Skudenes prestegjeld, i hovedsoknet Falnes, et embete han beholdt til han døde 76 år gammel i 1845. Jørgen selv hadde vært kapellan hos faren i noen år før han reiste til Flakstad. Hans yngre bror, Ole Broch Schouboe Krog, var lensmann og førte Krog-dynastiet i Skudenes videre. Anna og barna slo seg ned på prestegårdens område. Vi vet ikke nøyaktig hvor, men sannsynligvis hos slektninger. Familien var en pilar i omsorgen for enkene, og også for Anna Krog og de tre barna.54 

Gina Krogs farmor var danskfødte Valentine Birgitte Marie Larsson Krog. Hun levde til 1852, men var sengeliggende i mange år før hun døde. Farmoren bodde på Falnes, der kirken og prestegården lå, det gjorde også Jørgens to ugifte søstre, omtalt som «svake på ånd og legeme».55 Antakelig kunne ingen av disse tilby Anna og barna stor støtte. Det kunne derimot den ugifte onkelen Ole Krog. Han var utdannet jurist, og som lensmann hadde han en ledende sosial posisjon i Skudenes, selv om han ikke var embetsmann som faren og farfaren.56 Etter noen år på Karmøy, kanskje etter at farmoren døde, flyttet Anna og barna inn i lensmannsgården, en tidligere husmannsplass under prestegården. Gina Krog mintes sent i livet onkelens forjettede hage: «(H)an hadde bygget op høie graastensmurer mot veiret og faat trær til av voxe indenfor.» Fredriksminde, som eiendommen het, «blev hele bygdens stolthet, og der bodde riddersmanden lensmand Ole Krog, som vi var svært gla i», sa hun.57 

Også på morssiden var det familie i Skudenes. Anna Krog var riktignok født i Trondhjem i 1813, som datter av Hans Brinchmann (Brinkman) fra Røros og Alette Maria Dass fra Nesna. Men i 1836 kom familien til Skudeneshavn, der de etablerte seg som en mektig familie; en av de to lukkede stolene i Falnes kirke fikk deres navn.58 Hans Brinchmann hadde stilling som overtollbetjent, og foreldrene bodde fortsatt i tollvesenets bolig da Anna og barna kom. Et par av Annas yngre søsken bodde også i Skudenes på denne tiden.59 

Skudeneshavn ligger sør på Karmøy, med Falnes kirke tvers over sundet mot øst. Utsynet mot Nordsjøen var fritt i sør og vest, bare noen spredte øyer og skjær skar himmelranden. I sørøst var det vidt hav mot Randaberg og fastlandet omkring Stavanger. Her skulle Gina Krog få sine første naturopplevelser.

Området rundt Falnes prestegård var folksomt, med 100 personer fordelt på 17 husholdninger. Her bodde lensmann og prest, og husmenn med og uten jord.60 For Anna Krog, som hadde vært et midtpunkt på prestegården i Flakstad, må liv og røre med folk og dyr omkring prestegården ha vært hjemmevant. Soknet vokste mot midten av hundreåret. Skudenes var sentrum for sildefisket, som ga gode tider og optimisme. Sist i 1840-årene bodde det om lag 500 personer her, fordelt på 100 hushold. I 1855 var innbyggertallet økt til nesten 800 og knappe 150 hushold, og flåten besto av 32 fartøyer.61 Det ga arbeid ikke bare på sjøen, men også på land; skipsfart og handel blomstret. Grunnlaget ble lagt for at Skudeneshavn fikk bystatus i 1857, et par år etter at Gina og familien hadde forlatt Karmøy. I dette samfunnet, preget av stor aktivitet, tilbrakte Gina Krog viktige barneår. 

I 1849 brøt det ut kolera på øya, noen få døde i Skudenes, og familiene Krog og Brinchmann ble ikke rammet.62 I 1851 ble den nye kirken på Falnes innviet. Ginas farfar, sognepresten, var død, men begivenheten gjorde stort inntrykk på den lille jenta, som var seg bevisst at hun kom fra en tradisjonsrik prestefamilie. I 1854 ble hun sju år og kunne begynne på skolen. Det var innført fast skole i Skudenes noen år tidligere, men antakelig fikk Gina og søsknene undervisning hjemme. Kan hende var Annas bror, Michael Brinchmann, huslærer for dem.63 

Anna Krog kom hjem da hun vendte tilbake til Skudenes. Her hadde hun familie og kjente og en selvsagt plass i lokalsamfunnet. 

Utrygg havn

Anna Krog kom hjem, men ikke nødvendigvis til trygghet. Familien hennes gjennomlevde et stort sosialt fall i de årene hun og barna tilbrakte i Skudenes. Året etter at de ankom, fikk Hans Brinchmann avskjed som toller på grunn av psykisk sykdom. Noen år senere ble han innlagt på Bergen sinnssykehus, hvor han døde i 1856. I fremstillingen av Karmøys historie på 1800-tallet er overtolleren og hans familie ikke omtalt, slik andre fremstående familier ble.64

Fallet var stort, ikke minst fordi Annas mor, Alette Maria Dass, hadde brakt status og rikdom med seg inn i ekteskapet. Hun var datter av handelsmann og jekteskipper Anders Dass, som hadde bygget opp et stort handelshus på Nesna. Alette Maria var eldste barn og arvet handelshuset Strand i 1821. Etter få år ble det solgt.65 Etter loven hadde ektemannen råderett over hustruens eiendom, og en «stor del av den verdiskapning som hadde skjedd på Strand, gikk således rett i lommen på en toller i Skudenes», står det å lese i bygdeboken for Nesna.66 Hans Brinchmann hadde ikke vært i stand til å skjøtte formuen. Da han måtte slutte i stillingen som overtollbetjent i 1849, hadde han vært syk i flere år: Han hadde vært «temmelig hengiven til Spiritus» og preget av «en Sløvhedstilstand tilligemed en Ligegyldighed for Alt, selv for sin Familie».67 I folketellingen for 1865 finner vi Alette Maria Dass som leietaker hos en husmannsenke med jord under Falnes prestegård, der hun bodde i eget hushold med sin ugifte datter, 47 år gammel, og en ung tjenestejente. Gina Krogs mormor døde i 1874, 83 år gammel. 

Falnes prestegård slik den ble reist etter brannen i 1841. I området rundt var det livlig aktivitet og mange mennesker. Her søkte Anna Krog og barna tilhold da de kom til Skudeneshavn. Foto: ukjent / Skudeneshavn Museum, Mælandsgården.



Heller ikke i familien Krog var det stor velstand. Da Ginas farfar, Fredrik Arentz Krog, døde i 1845, var prestegården i så dårlig forfatning at enken måtte betale erstatning, såkalt åbot, til den nye presten. For å finansiere det ble hennes personlige eiendeler solgt på auksjon, noe som i seg selv ikke var uvanlig ved et arveoppgjør.68 Relativt sett satt likevel familien ikke så verst i det. Både Ginas mor, farmor og onkelen Ole Krog betalte det dobbelte i skoleskatt av hva Annas far, Hans Brinchmann, gjorde. Det var et uttrykk for at deres økonomiske evne var bedre. Krog-familien var langt bedre stilt enn Brinchmanns, men det var ingen økonomisk overflod. De betalte adskillig mindre enn den største skatteyteren i Skudenes.69 

Antakelig var det Ole Krog som først og fremst sikret familien økonomisk trygghet. Han hadde flere å ta hånd om, for han hadde også to ugifte søstre og en sengeliggende mor. Ole Krog følte åpenbart ansvar for den lille familien: Etter at de flyttet til Kristiania i 1855, søkte han en stilling i hovedstaden og begrunnet det med at hans «uformuende» svigerinne og hennes barn trengte hans hjelp.70 Stillingen fikk han imidlertid ikke. 

Sosialt søkte familien å befeste sin posisjon i embetsstanden. Som barn ble Gina Krog portrettert av maleren Mathias Stoltenberg, som var landets betydeligste portrettmaler for den norske embetsstanden.71 Det vitner om økonomisk evne og klar vilje til å plassere seg i samfunnets øvre sosiale sjikt. Det var familien på farssiden, ikke morssiden, som kunne sikre sosial status: I et tilbakeblikk på livet viste Gina Krog til Krog-slekten: «De var prester paa Karmøen mine forfædre i flere led. Det blev rent et aristokrati tilslut. I kirken paa Skudenæs et helt galleri for os selv, som indtok en svare plass, familiegravkapel og andet slikt.»72 Familien på morssiden ble – på spørsmål fra intervjueren – omtalt mer nøkternt: «Min bedstefar Brinchmann var fra Trondhjem, han var officer, men gik, som officerer vist ofte gjorde den gang, over i toldvæsenet. Han var overtoldbetjent i Skudenæshavn.» 

«Ømenneske»

Gina Krog betegnet seg selv som et «ømenneske». Kanskje mente hun med det å vise til at hun hadde tilbrakt de første leveårene på en øy? Hun kunne ikke minnes fødestedet, men øya Flakstad i Lofoten sto likevel levende for henne: «(E)fter min mors fortællinger stod det som et eventyr i sindet – længe før Jonas Lie skrev ‘Den Fremsynte’.» Det var «endnu vildere tilhavs» enn Karmøy, sa hun.73 Dette berettet Gina Krog da hun ble intervjuet av Randi Blehr i forbindelse med Nylændes 25-årsjubileum i 1912.74 

Den 65-årige Gina lot fortellingen ta utspring i barneårenes Karmøy, i forholdet til naturen og til Gud: 

Ja der paa Skudesnæs var det jeg kom til bevissthet om at jeg existerte, sammen med markerne, stenene og haugene og en lang vik av sjøen som strakte sig ind. Havet var stort, og himlen var stor. Men Gud var endda meget større. Og allikevel talte han saa sagte, at jeg maatte sitte ganske stille og lytte.75 

Hun kom også inn på sitt forhold til djevelen. Han lot hun seg ikke skremme av, han var en underlegen person som lot seg narre; «krøp jeg under bordet, saa han mig ikke». Og ute, der hun helst ville være, kunne hun ikke huske å ha truffet på djevelen. 

Hun var sammen med andre barn, men aller helst alene: 

Jeg streifet om med mine søskende, men likte ogsaa at faa sitte i ro for mig selv. Jeg hørte de lo og spøkte: hun sitter alene og studerer stenene. (…) Jeg var nok gla i stenene, men tænkte mest paa hvor underlig det var at være til – det synes jeg nu forresten endnu---76

Randi Blehr spurte så: «Og vidunderlig – hva?» Hvorpå Gina Krog svarte «Jo – undertiden», før hun ga en mer inngående beskrivelse av barndommens naturinntrykk:

Indimellem var der smaa daler, barneparadiser med deilig græs og lyng og pors og bittesmaa eketrær. Og naar saa blomsterne kom, de kom alt i slutten av februar. Aa vaaren paa vestlandet Du, det er noget andet! Min onkels have hadde vi like ved (…) naar en kom fra blæsten utenfor og ind i den lukkede haven – saa lunt, og som blomsterne duftet, og stæren kom i store flokker og sank ned der.77 

Havet, himmelen, Gud, naturen og ensomheten. Gina Krog fremstilte seg som et naturelskende og frihetssøkende barn, en som verdsatte den stille og langsomme refleksjon over tilværelsens forunderlighet høyere enn det å være midt i flokken. En som hevet seg over de andre barnas prat, og som gikk sine egne veier. «Nei jeg hører ikke til her», sa hun som en kommentar til ungdomstiden: «Jeg er et ømenneske, og jeg længtet efter ensomhet og mine egne tanker og drømme.»78 Metaforen betegnet ikke bare at Gina Krog var født og oppvokst på en øy, men at hun var som en øy – alene og selvstendig. At hun ikke lot seg styre av andres forventninger. At hun var en som fant klarhet i forholdet til Gud og naturen. Himmelen var stor, men Gud var større og krevde barnets fulle oppmerksomhet. Gina mytologiserte seg selv som barn. Historien om madam Corneliussen, som prediket og profeterte og var del av den sterke religiøse vekkelsen i Skudeneshavn, og som hadde sagt at det hvilte «en særegen Guds naade over dette barn», forsterket bildet av Gina som et helt særegent barn.79 

Den nye kirken på Falnes ble innviet da Gina var fire år gammel, i 1851. Hun fortalte senere at familien var som et «aristokrati» og hadde et helt galleri for seg selv i kirken. Kirken lå på en liten høyde med prestegården og lensmannsgården like i nærheten. Dette åpne landskapet, uten naturlig skog og med fritt utsyn over fjorden og havet, formet det naturelskende barnet. Foto: ukjent / Skudeneshavn Museum, Mælandsgården.



Det lå en betydelig sosial kapital i å være en Krog på Karmøy omkring 1850, men slektens posisjon ble utfordret. Familiedynastiene var i oppløsning. Ved folketellingen i 1865 var det nesten ingen tilbake på Karmøy. På farssiden bare Ole Krog og to søstre, enken Anna Christine og ugifte Walentine Maria (Valentine Margrethe, Tina), på morssiden kun mormoren og hennes ugifte datter Johanne. Da Fredrik Arentz Krog døde i 1845, etterlot han seg en vanskjøttet prestegård. Noen år før han døde, i 1841, ble familien hardt rammet av en stor brann. Fra da av og til hun døde mer enn ti år senere, var Ginas farmor sengeliggende. Hun hadde hatt store påkjenninger i livet: Hun hadde født tolv barn, mistet ett av dem tidlig og etter hvert tre til, blant dem Ginas far. Det var prester i flere slektsledd og aristokrati, men også sykdom, ulykker og dårlig økonomi. Brinchmann-familien gjennomlevde et sosialt fall som det var forbundet stor skam med. Det må den lille, oppvakte jenta ha merket seg. Men det var ikke rom for noe av dette i Gina Krogs tilbakeblikk på barndommen.

